TOShKENT ShAHRIDA PIVO ZAVODI QURISh TO‘G‘RISIDA

Respublikaning eksport potensialini yanada rivojlantirish va iste’mol bozorini yuqori sifatli mahsulotlar bilan to‘ldirish maqsadida Vazirlar Mahkamasi qaror qiladi:
 1. Toshkent shahar hokimligining yiliga “Levenbroy” (Germaniya) firmasining 400 ming gektolitr markali litsenziyali pivosini tayyorlash quvvatiga ega bo‘lgan pivo zavodi qurish to‘g‘risidagi taklifiga rozilik berilsin.
 2. Quyidagilar: 
 “AMS Anlagenplanung GMBx va Ko” (Germaniya) firmasi va Toshkent shahar hokimligi investitsiyalar bosh boshqarmasi tomonidan jami 34,40 mln. Germaniya markasi miqdorida texnologik asbob-uskunalar, xomashyo va materiallar yetkazib berish yuzasidan kontrakt tuzilishi;
 Toshkent shahar hokimligi investitsiyalar bosh boshqarmasi tomonidan Toshkentdagi 6-pivo zavodi jamoa korxonasi bilan birgalikda barpo etiladigan pivo zavodi qurilishi va undan kelgusida foydalanish uchun aksiyadorlik jamiyati tashkil etilishi;
 aksiyadorlik jamiyati tomonidan “Levenbroy” firmasi bilan mahsulotni ishlab chiqarish va sotish yuzasidan litsenziya shartnomasi tuzilishi ma’lumot uchun qabul qilinsin.
 3. Belgilab qo‘yilsinki, loyihani mablag‘ bilan ta’minlash:
 Toshkent shahar hokimligining texnologik asbob-uskunalar, xomashyo va materiallar yetkazib berish (avans to‘lov), qurilish maydonini muhandislik jihatidan ta’minlash, mavjud tugallanmagan binoni rekonstruksiya qilish yuzasidan kontrakt qiymatining 15 foizini, investitsiyalar va qurilish davridagi foizlarni hamda bankning komission xarajatlarini to‘lash bo‘yicha o‘z mablag‘lari hisobiga;
 kontrakt qiymatining 85 foizini to‘lash uchun O‘zbekiston Respublikasi Tashqi iqtisodiy faoliyat milliy bankining tanlov asosida aniqlanadigan Germaniya banki krediti hisobiga qayta moliyalashtiriladigan, “Germes” jamiyati sug‘urta qoplovi ostida beriladigan krediti hisobiga amalga oshiriladi.
 Kredit mablag‘larni qaytarish tashkil etilayotgan aksiyadorlik jamiyati faoliyatidan olinadigan daromadlar hisobiga Toshkent shahar hokimligi tomonidan ilovaga* muvofiq amalga oshiriladi.
 4. Asbob-uskunalarning kontraktdagi muddatlarda o‘rnatilishini va korxonaning o‘z vaqtida ishga tushirilishini ta’minlash maqsadida Toshkent shahar hokimligining investitsiyalar bosh boshqarmasiga, loyihalashni ayni bir vaqtda amalga oshirgan, ushbu davr mobaynida loyiha-smeta hujjatlarini albatta tasdiqlagan holda, obyektni olti oy muddatda qurishiga istisno tartibida ruxsat berilsin.
 5. Toshkent shahar hokimligi investitsiyalar bosh boshqarmasi kreditni to‘lash davrida loyihani amalga oshirish maqsadida keltiriladigan asbob-uskunalar uchun boj to‘lovlaridan (bojxona rasmiylashtirishlari uchun bojxona yig‘imlaridan tashqari) ozod qilinsin.
 6. O‘zbekiston Respublikasi Tashqi iqtisodiy faoliyat milliy banki ikki oy muddatda “Germes” jamiyati sug‘urta qoplovi ostida Germaniya banki bilan kredit bitimi tuzsin va mablag‘larni Toshkent shahar hokimligiga qayta moliyalashtirsin.
 7. O‘zbekiston Respublikasi Moliya vaziri O‘zbekiston Respublikasi Tashqi iqtisodiy faoliyat milliy bankining Germaniya banki oldidagi to‘lov majburiyatlari bo‘yicha hamda Toshkent shahar hokimligi majburiyatlari bo‘yicha Tashqi iqtisodiy faoliyat milliy bankiga kafolatlarni O‘zbekiston Respublikasi Hukumati nomidan imzolashga vakil qilinsin.
 8. O‘zbekiston Respublikasi Adliya vazirligi belgilangan tartibda O‘zbekiston Respublikasi Hukumati kafolatlari bo‘yicha yuridik xulosa bersin.
 9. O‘zbekiston Respublikasi Qishloq va suv xo‘jaligi vazirligi “O‘zmaishiyrobot”ning qurilishi tugallanmagan binosini (Toshkent shahar, Bektemir tumani, H.Boyqaro ko‘chasi) Toshkent shahar hokimligi investitsiyalar bosh boshqarmasi balansiga bersin, mazkur bosh boshqarma esa uni obyektning qoldiq balans qiymati bo‘yicha o‘z balansiga qabul qilib olsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari M.Z. Usmonov zimmasiga yuklansin.